
======================================================================
LibreOffice 4.0:n LueMinut-tiedosto
======================================================================


Tämän LueMinut-tiedoston uusimmat päivitykset löytyvät (englanniksi) osoitteesta http://www.libreoffice.org/welcome/readme.html.

Tämä tiedosto sisältää oleellisia tietoja LibreOffice-ohjelmistosta. Sen huolellinen lukeminen ennen käytön aloittamista on suositeltavaa.

Tämän ohjelmiston kehittänyt LibreOffice-yhteisö haluaa kutsua myös sinut osallistumaan yhteisön toimintaan. Uutena käyttäjänä sinun olisi hyvä tutustua LibreOfficen sivustoon, josta löytyy paljon tietoa LibreOffice-projektista ja sen parissa toimivista yhteisöistä. Lisää tietoa löytyy osoitteesta http://fi.libreoffice.org/.

Onko LibreOffice todellakin maksuton kaikessa käytössä?
----------------------------------------------------------------------

LibreOffice on vapaasti käytettävissä maksutta kaikkiin tarkoituksiin, niin hallinnossa, yrityksissä, kouluissa kuin yksityisessä käytössäkin. Tämän kopion LibreOfficesta voi asentaa halutessaan useampaan kuin yhteen tietokoneeseen. Tarkemmat tiedot löytyvät LibreOfficen mukana tulevasta lisenssitekstistä.

Miksi LibreOffice on maksuton kaikessa käytössä?
----------------------------------------------------------------------

Tätä LibreOffice-ohjelmistoa voi käyttää maksutta, koska useat yksityiset henkilöt ja yritykset ovat suunnitelleet, kehittäneet, testanneet, kääntäneet, dokumentoineet, tukeneet ja markkinoineet ohjelmistoa tavoitteenaan tehdä siitä maailman johtava avoimen lähdekoodin toimisto-ohjelmisto. LibreOffice on tämän työn tulos.

Jos arvostat tätä työtä ja haluat auttaa LibreOfficea kehittymään jatkossakin, voit osallistua projektiin. Katso lisää tietoa osoitteesta http://www.documentfoundation.org/contribution/. Kaikki voivat osallistua jollakin tavalla.

----------------------------------------------------------------------
Asennusta koskevia huomautuksia
----------------------------------------------------------------------

LibreOffice vaatii eräiden toimintojen suorittamiseen ajantasaisen version Java-ajoympäristöstä (JRE). JRE ei kuulu LibreOfficen asennuspakettiin, se täytyy tarvittaessa asentaa erikseen.

Järjestelmävaatimukset
----------------------------------------------------------------------

Tavallisesti LibreOffice kannattaa asentaa Linux-jakelun omista ohjelmalähteistä (esimerkiksi "Ubuntun sovellusvalikoima" Ubuntu Linuxissa). Tämä on yleensä yksinkertaisin tapa asentaa ohjelmia niin, että ne toimivat parhaalla mahdollisella tavalla kyseisessä järjestelmässä. Itse asiassa LibreOffice asennetaan yleensä jo valmiiksi Linux-käyttöjärjestelmän asennuksen yhteydessä.

Tämä erillinen LibreOffice-asennuspaketti on hyödyllinen ensisijaisesti käyttäjille, jotka haluavat tutustua ohjelmiston uusimpiin versioihin tai joilla on muita tavallisesta poikkeavia käyttötarpeita.

* Linux-ytimen versio 2.6.18 tai uudempi;
* glibc2:n versio 2.5 tai uudempi;
* gtk:n versio 2.10.4 tai uudempi;
* Pentium-yhteensopiva PC (suositus: vähintään Pentium III tai Athlon);
* 256 Mt RAM (suositus: 512 Mt RAM);
* 1,55 Gt vapaata levytilaa;
* X-palvelin, jossa on 1024x768 tai suurempi näyttötarkkuus ja vähintään 256 väriä;
* Gnome 2.16 tai uudempi sekä gail 1.8.6 ja at-spi 1.7 -paketit, tai muu yhteensopiva työpöytäympäristö (esim. KDE), tarvitaan vammaisten esteettömyysteknologian tukea varten.

Linux-jakeluita on erilaisia, ja jakelut käyttävät useita eri työpöytäympäristöjä (KDE, Gnome jne.). Osa jakeluista sisältää jakelun oman version LibreOfficesta, joka voi poiketa toiminnaltaan tästä yhteisön levittämästä LibreOfficesta. Joskus on mahdollista asentaa tämä yhteisön levittämä LibreOffice jakelun oman version rinnalle. Tavallisesti näin ei kuitenkaan kannata tehdä, vaan jakelun mukana tullut versio tulee poistaa ennen tämän version asentamista. Linux-jakelusi ohjeista löydät lisää tietoa asiasta.

Suosittelemme, että teet aina varmuuskopion järjestelmäsi tiedoista ennen ohjelmistojen asentamista tai poistamista.

Varmista, että järjestelmäsi väliaikaishakemistossa on riittävästi vapaata levytilaa ja että sinulla on siihen riittävät luku-, kirjoitus- ja suoritusoikeudet. Sulje kaikki muut ohjelmat ennen asennuksen aloittamista.

LibreOfficen asentaminen Debian ja Ubuntu Linux -järjestelmiin
----------------------------------------------------------------------

Jos olet asentanut aikaisemman version LibreOfficesta, se on poistettava ennen asennuksen jatkamista. Ohjeita kielipaketin asentamiseen amerikanenglanninkielisen LibreOffice-asennuspaketin päälle löytyy alempaa kappaleesta Kielipaketin asentaminen.

Kun purat ladatun asennuspaketin, sen sisältö puretaan omaan kansioonsa. Avaa tiedostonhallintaohjelma ja siirry kansioon, jonka nimen alussa on "LibO_" ja versioon ja käyttöjärjestelmään liittyviä tietoja.

Tässä kansiossa on alikansio nimeltä "DEBS". Avaa tämä "DEBS"-kansio.

Napsauta hiiren oikealla painikkeella kansion sisällä ja valitse "Avaa päätteessä". Tämä avaa pääteikkunan. Anna pääteikkunassa seuraava komento (tämä voi vaatia käyttäjätunnukseesi liittyvän salasanan antamisen):

sudo dpkg -i *.deb

Yllä oleva dpkg-komento suorittaa asennuksen ensimmäisen vaiheen. Sen lisäksi on vielä asennettava työpöytäympäristöön liittyvät integraatiopaketit. Siirry "DEBS"-kansion alla olevaan "desktop-integration"-kansioon antamalla komento

cd desktop-integration

Suorita dpkg-komento uudestaan:

sudo dpkg -i *.deb

Asennus on nyt valmis, ja LibreOfficen käynnistyskuvakkeet löytyvät työpöytäympäristösi Sovellukset/Toimisto-valikosta.

LibreOfficen asentaminen Fedoraan, Suseen, Mandrivaan ja muihin RPM-pohjaisiin Linux-järjestelmiin
----------------------------------------------------------------------

Jos olet asentanut aikaisemman version LibreOfficesta, se on poistettava ennen asennuksen jatkamista. Ohjeita kielipaketin asentamiseen amerikanenglanninkielisen LibreOffice-asennuspaketin päälle löytyy alempaa kappaleesta Kielipaketin asentaminen.

Kun purat ladatun asennuspaketin, sen sisältö puretaan omaan kansioonsa. Avaa tiedostonhallintaohjelma ja siirry kansioon, jonka nimen alussa on "LibO_" ja versioon ja käyttöjärjestelmään liittyviä tietoja.

Tässä kansiossa on alikansio nimeltä "RPMS". Avaa RPMS-kansio.

Napsauta hiiren oikealla painikkeella kansion sisällä ja valitse "Avaa päätteessä". Tämä avaa pääteikkunan. Anna pääteikkunassa seuraava komento (tämä voi vaatia käyttäjätunnukseesi liittyvän salasanan antamisen):

Fedora-järjestelmissä: su -c 'yum install *.rpm'

Mandriva-järjestelmissä: sudo urpmi *.rpm

Muut RPM-pohjaiset järjestelmät (Suse jne.): rpm -Uvh *.rpm

Yllä oleva komento suorittaa asennuksen ensimmäisen vaiheen. Sen lisäksi on vielä asennettava työpöytäympäristöön liittyvät integraatiopaketit. Siirry "RPMS"-kansion alla olevaan "desktop-integration"-kansioon antamalla komento

cd desktop-integration

Suorita asennuskomento uudestaan:

Fedora-järjestelmissä: su -c 'yum install *freedesktop*.rpm'

Mandriva-järjestelmissä: sudo urpmi *mandriva*.rpm

SUSE-järjestelmissä: rpm -Uvh *suse*.rpm

Muissa RPM-pohjaisissa järjestelmissä: rpm -Uvh *freedesktop*.rpm

Asennus on nyt valmis, ja LibreOfficen käynnistyskuvakkeet löytyvät työpöytäympäristösi Sovellukset/Toimisto-valikosta.

Työpöytäympäristöön integrointi muissa kuin aiemmin käsitellyissä Linux-jakeluissa
----------------------------------------------------------------------

LibreOfficen asentaminen muihin kuin tässä ohjeessa mainittuihin Linux-jakeluihin onnistuu tavallisesti samaan tapaan kuin Debian- tai Fedora-pohjaisiin järjestelmiin. Järjestelmien väliset erot liittyvät yleensä sovelluksen ja työpöytäympäristön väliseen integraatioon.

Kansio desktop-integration sisältää myös paketin nimeltä libreoffice3.3-freedesktop-menus-3.3.1.noarch.rpm (tai vastaavan). Tämä paketti soveltuu kaikille Linux-jakeluille, jotka tukevat Freedesktop.orgin määrityksiä (http://en.wikipedia.org/wiki/Freedesktop.org). Sitä kannattaa käyttää, jos järjestelmällesi ei ole omaa työpöytäintegraatiopakettia.

Kielipaketin asentaminen
----------------------------------------------------------------------

Lataa käyttöjärjestelmäsi ja haluamasi kielen mukainen asennuspaketti. Ne löytyvät samasta paikasta kuin varsinainen asennuspakettikin. Pura kielipaketti johonkin kansioon (esimerkiksi työpöydälle). Varmista, että LibreOffice (myös sen pikakäynnistys) on kokonaan suljettu.

Siirry kansioon, johon purit lataamasi kielipaketin.

Siirry kansioon, joka syntyi, kun kielipaketti purettiin. Esimerkiksi suomenkielinen kielipaketti 32-bittisessä Debian- tai Ubuntu-järjestelmässä puretaan kansioon, jonka nimessä on "LibO_", versiotietoja ja "Linux_x86_langpack-deb_fi".

Siirry tämän jälkeen kansioon, jossa asennettavat kielipaketit sijaitsevat. Debian- ja Ubuntu-järjestelmissä kansion nimi on DEBS. Fedora-, Suse- ja Mandriva-järjestelmissä kansion nimi on RPMS.

Napsauta tiedostonhallintaohjelmassa kansion sisällä hiiren oikealla painikkeella ja valitse "Avaa päätteessä". Pääteikkuna avautuu. Anna päätteeseen seuraava komento kielipaketin asentamiseksi (komennot voivat vaatia käyttäjätunnukseesi liittyvän salasanan antamisen):

Debian- ja Ubuntu-järjestelmissä: sudo dpkg -i *.deb

Fedora-järjestelmissä: su -c 'yum install *.rpm'

Mandriva-järjestelmissä: sudo urpmi *.rpm

Muissa RPM-pohjaisissa järjestelmissä (Suse jne.): rpm -Uvh *.rpm

Käynnistä jokin LibreOffice-sovelluksista, esimerkiksi Writer. Mene Työkalut-valikkoon ja valitse Asetukset. Asetukset-valintaikkunassa valitse "Kieliasetukset" ja sen alta "Kielet". Valitse asentamasi kieli "Käyttöliittymä"-pudotusvalikosta. Voit samalla myös tarkistaa, että maa-asetus, oletusvaluutta ja asiakirjojen oletuskieli ovat sopivat.

Kun olet muuttanut asetuksia, napsauta "OK". Näet ilmoituksen, jossa pyydetään sulkemaan LibreOffice ja käynnistämään se uudelleen, jotta uudet kieliasetukset tulevat voimaan. Muista myös sulkea ja käynnistää pikakäynnistyssovellus, jos se on käytössä.

Kun seuraavan kerran käynnistät LibreOfficen, asentamasi kieli on käytössä.

----------------------------------------------------------------------
Ongelmia ohjelman käynnistyksessä
----------------------------------------------------------------------

Monet LibreOfficen käynnistyksessä ilmenevät ongelmat, kuten ohjelman jumiutuminen, sekä kuvaruutunäyttöön liittyvät ongelmat johtuvat usein näytönohjaimen ajurista. Jos näitä ongelmia ilmenee, päivitä näytönohjaimesi ajuri tai kokeile käyttöjärjestelmän mukana toimitettua ajuria. 3D-objektien näyttöön liittyvät ongelmat saa usein ratkaistua poistamalla käytöstä asetuksien 'Työkalut - Asetukset - LibreOffice - Näytä - Kolmiulotteinen näkymä' valinta "Käytä OpenGL:ää".

----------------------------------------------------------------------
Pikanäppäimet
----------------------------------------------------------------------

Vain sellaisia pikanäppäimiä (näppäinyhdistelmiä), joita käyttöjärjestelmä ei käytä, voidaan käyttää LibreOfficessa. Jos LibreOfficen näppäinyhdistelmä ei toimi niin kuin on kuvattu LibreOfficen käytönaikaisessa ohjeessa, tarkista, onko kyseinen näppäinyhdistelmä jo käyttöjärjestelmän omassa käytössä. Voit korjata ongelman vaihtamalla näppäinten sidoksia käyttöjärjestelmässä. Vaihtoehtoisesti voit muuttaa lähes minkä tahansa näppäinsidoksen LibreOfficessa. Aiheesta saa lisätietoja LibreOfficen käytönaikaisesta ohjeesta ja käyttöjärjestelmäsi käyttöohjeista.

----------------------------------------------------------------------
Tiedostojen lukitus
----------------------------------------------------------------------

Tiedostojen lukitus on oletuksena käytössä LibreOfficessa. Verkossa, jossa käytetään Network File System (NFS) -tiedostojärjestelmää, NFS-asiakaskoneiden tiedostonlukituspalvelun on oltava käytössä. Voit poistaa tiedostojen lukituksen käytöstä muokkaamalla soffice-komentosarjatiedostoa muuttamalla rivin "export SAL_ENABLE_FILE_LOCKING" muotoon "# export SAL_ENABLE_FILE_LOCKING". Jos tiedostojen lukitus on poistettu käytöstä, muutkin kuin tiedoston ensimmäisenä avannut käyttäjä pääsevät muokkaamaan tiedostoa.

Varoitus: Käyttöön otettu tiedostonlukitus saattaa aiheuttaa ongelmia Solaris 2.5.1- ja 2.7-käyttöjärjestelmissä, jos niitä käytetään yhdessä Linux NFS 2.0 -järjestelmän kanssa. Jos järjestelmäsi koostuu näistä komponenteista, on suositeltavaa olla käyttämättä tiedostonlukitusta. Muussa tapauksessa LibreOffice jumiutuu, kun yrität avata NFS-levyllä olevaa hakemistoa Linux-tietokoneesta.

----------------------------------------------------------------------
Graafinen suorituskyky
----------------------------------------------------------------------

Oletusarvoisesti LibreOffice pyrkii laadukkaaseen graafiseen esitykseen, joskus nopeuden kustannuksella. Jos graafiset toimenpiteet tuntuvat hitailta, saattaa asetuksen 'Työkalut - Asetukset - LibreOffice - Näytä - Näyttöfontin viivojen pehmennys' poistaminen käytöstä auttaa.

----------------------------------------------------------------------
Tärkeitä saavutettavuustyökaluja koskevia ohjeita
----------------------------------------------------------------------

Lisää tietoa LibreOfficen saavutettavuustoiminnoista löytyy osoitteesta http://www.libreoffice.org/accessibility/

----------------------------------------------------------------------
Käyttäjätuki
----------------------------------------------------------------------

Tukisivustomme http://www.libreoffice.org/support/ tarjoaa erilaisia tukivaihtoehtoja LibreOfficelle. Kysymyksiisi voi löytyä vastaus myös englanninkieliseltä keskustelualueelta http://www.documentfoundation.org/nabble/ tai englanninkieliseltä tukilistalta 'users@libreoffice.org' osoitteessa http://www.libreoffice.org/lists/users/. Voit myös lähettää kysymyksesi sähköpostitse julkiselle tukipostituslistalle osoitteeseen users@libreoffice.org. Jos haluat saada sähköpostiisi kaikki tukilistalle tulevat viestit, lähetä tyhjä sähköpostiviesti osoitteeseen users+subscribe@libreoffice.org.

Lue myös vastaukset usein kysyttyihin kysymyksiin (FAQ) osoitteessa http://www.libreoffice.org/faq/.

----------------------------------------------------------------------
Virheistä ja ongelmista raportoiminen
----------------------------------------------------------------------

Bugien raportoimiseen ja seurantaan käytämme Bugzillaa osoitteessa https://bugs.freedesktop.org/. Toivotamme kaikki käyttäjät tervetulleeksi raportoimaan havaitsemistaan vioista. Huolellinen bugien raportointi on yksi tehokkaimmista tavoista, joilla käyttäjät voivat auttaa LibreOfficen jatkokehitystä.

----------------------------------------------------------------------
Osallistuminen
----------------------------------------------------------------------

LibreOffice-yhteisö olisi erittäin kiitollinen aktiivisesta osallistumisestasi tämän keskeisen avoimen lähdekoodin projektin kehitystyöhön.

Käyttäjänäkin olet jo arvokas osa ohjelmiston kehitysprosessia. Haluaisimme rohkaista käyttäjiämme aktiivisuuteen, ja kannustamme sinua toimimaan yhteisön hyväksi pitkäaikaisena jäsenenä. Lisää tietoa tavoista osallistua on osoitteessa http://www.libreoffice.org/contribution/.

Kuinka aloitetaan
----------------------------------------------------------------------

Paras tapa aloittaa yhteisön toimintaan osallistuminen on tilata yksi tai useampia postituslistoja, seurata niillä käytävää keskustelua jonkin aikaa ja vähitellen käyttää postituslistojen arkistoja tutustuaksesi keskustelunaiheisiin, joita on käsitelty sen jälkeen kun LibreOfficen lähdekoodi alunperin julkaistiin syksyllä 2000. Tämän jälkeen voit lähettää listalle viestin, jossa esittelet itsesi ja tarjoudut auttamaan. Jos tunnet avoimen lähdekoodin kehitysprojekteja, vilkaise mitä tehtävää olisi tarjolla, esimerkiksi sivulta http://www.libreoffice.org/develop/.

Postituslistojen tilaaminen 
----------------------------------------------------------------------

Tässä on muutamia englanninkielisiä sähköpostilistoja, joille voit liittyä osoitteessa http://www.libreoffice.org/contribution/

* Uutiset: announce@documentfoundation.org *Suositellaan kaikille käyttäjille* (vähäinen liikenne)
* Pääasiallinen keskustelulista käyttäjille: users@global.libreoffice.org *Helppo tapa tutustua keskusteluihin* (paljon liikennettä)
* Markkinointiprojekti: marketing@global.libreoffice.org *muusta kuin kehityksestä* (reilusti liikennettä)
* Yleinen lista koodaajille: libreoffice@lists.freedesktop.org (paljon liikennettä)

Projekteihin liittyminen
----------------------------------------------------------------------

Voit antaa oman merkittävän panoksesi tähän tärkeään avoimen lähdekoodin projektiin, vaikka kokemuksesi ohjelmistosuunnittelusta ja ohjelmoinnista olisikin vähäistä.

Toivomme, että viihdyt uuden LibreOffice 4.0 -ohjelmiston parissa ja tapaat meitä verkossa.

LibreOffice-yhteisö

----------------------------------------------------------------------
Käytetty/muokattu lähdekoodi
----------------------------------------------------------------------

Portions Copyright 1998, 1999 James Clark. Portions Copyright 1996, 1998 Netscape Communications Corporation.